Document ID: /roh_data/filtered/fineweb-2-filterrobots_roh.jsonl.gz/10954

En general pon ins dir che las partidas dretg e sanester, pia la PPS e la PS, èn per la proposta da la regenza – il proporz dubel. Las partidas da mez èn per il sistem da maiorz maschadà. Tar il sistem dal proporz vegn elegì tenor partidas e tar il sistem dal maiorz tenor persunas.
Proporz dubel
Il proporz dubel saja la varianta la pli gista, di il president da la partida populara, Roman Hug. Uschia valian tut las vuschs dals votants tuttina bler, agiunta el, ed ils candidats hajan uschia pli sumegliantas premissas per vegnir elegids.
Maiorz maschadà
Per il president da la Partida liberaldemocratica, Bruno Claus, è il sistem maschadà il favurit. En 37 circuls elegian ins vinavant en furma da maiorz, ma en ils circuls Cuira e Tschintg vitgs proporz. Gian Michael da la PBD agiunta che quest sistem saja era pli chapibel per la populaziun, ed els èn da l'avis ch'ils Grischuns elegian pli gugent persunas che partidas.
La PCD, lezza na vuleva anc betg tradir tge sistem ch'els elegian. Ma Stefan Engler di ch'els hajan las medemas pretensiuns vi dal nov sistem d'eleger sco tschellas partidas da mez.